Benny Engelbrecht (S), 2009-05-07:
Hr. formand,
det er en kende sent at nå hjem til de varme hveder, men jeg skal prøve at gøre mit indlæg lidt kortere end de 10 minutter.
Forbrugerne skal altid se sig godt for, det ændrer dette beslutningsforslag ikke på.
Men producenterne skal også tale sandt, når de deklarerer deres varer, ikke mindst på fødevareområdet.
Det beslutningsforslag, vi i dag har debatteret - og tak for debatten - skal derfor ses som svar på en række udfordringer, vi er blevet præsenteret for i de seneste år.
De problemer, der er opstået om netop vildledende oplysninger om bestemte produkter, er grundlaget for fødevareloven og det seneste fødevareforlig, som alle partier herinde står bag.
Det gør Socialdemokraterne også, men vi må samtidig pege på nye forhold, der kan gøre ændringer af forliget nødvendigt.
Vi er ikke glade for at skulle foreslå noget, der egentlig burde være helt indlysende for producenterne, nemlig at de skal angive indholdet på varedeklarationerne korrekt, og at de skal rette ind efter de påbud, myndighederne giver dem i tilfælde af overtrædelse.
Ikke desto mindre må det også være sådan, at hvis der kan spekuleres i overtrædelserne, fordi straffemulighederne er for beskedne, må vi se nærmere på det.
For det første kan vi konstatere, at flere og flere store virksomheder ser stort på at oplyse sandfærdigt om deres varer.
Lad mig nævne et par eksempler: Et bryggeri fik en bøde på 20.000 kr., fordi det på en juicekarton havde kaldt juicen for ny og friskpresset.
Eksemplet er nævnt tidligere i dag.
Basisproduktet i varen, appelsinkoncentrat, havde forladt appelsinskallen mindst 1 år tidligere, men virksomheden, der ikke er en af Danmarks største, havde på bødetidspunktet en årsomsætning på 1,4 mia. kr.
På samme måde lykkedes det for en stor multinational koncern at slippe med en bøde på blot 40.000 kr. - ministeren har også nævnt eksemplet - da den 5 år efter et påbud om varedeklaration fortsat ikke havde indført de krævede ændringer.
Det er også en sag, vi har drøftet tidligere i Fødevareudvalget.
Meget peger således på, at sanktionernes beskedne størrelse kan være en indkalkuleret risiko for virksomhederne, som af en milliardomsætning nok skulle få råd til at afsætte 20.000 eller 40.000 kr. til at betale bøder med.
Sat i relation kan man sige, at i forhold til en annonce i en stor landsdækkende avis er det jo ikke mange penge.
Vi er såmænd slet ikke interesserede i bare at skovle flere bødekroner ned i statskassen, for det er egentlig ret underordnet, hvad der kommer ind ved sådan en ordning.
Vi opfatter det blot som afgørende, at der skal herske en større balance og bedre retfærdighed.
Derfor håber jeg på, at partierne bag fødevareforliget kan være enige i hensigten bag dette forslag og hurtigt kan handle og tage udfordringen op.
Jeg er glad for de imødekommende ord, der er kommet i dag.
Man indikerede sig godt i forhold til de grundprincipper, som vi også foreslår.
Det er også derfor, vi har bragt forslaget til torvs.
Jeg vil også gerne takke SF's ordfører for de imødekommende ord og ikke mindst, fordi SF indikerer at ville støtte forslaget.
Også til Radikale Venstre vil jeg sige tak for roserne og for støtten.
Jeg kan også forstå, at Radikale Venstre vil gå konstruktivt ind i arbejdet, selv om man ikke umiddelbart kan støtte det foreliggende.
Og også en tak til Venstre for de imødekommende ord og for netop at se vigtigheden af denne debat.
Med de mange imødekommende ord, der har været i debatten her i dag, kan vi i hvert fald sige, at vi ser frem til det videre konstruktive arbejde, der måtte komme, og vi ser selvfølgelig også frem til at blive inviteret til konkrete forhandlinger om de af ministeren foreslåede ændringer, som vi kan forstå vil blive fremlagt i næste samling.
Så med disse ord vil jeg blot sige tusind tak for behandlingen, tak for de imødekommende ord, og jeg ser frem til en fortsat god udvalgsbehandling.